C 230/228
SL
Uradni list Evropske unije
30.6.2023
ZGO „Pays d’Hérault“ je na voljo v treh barvah, prevladujejo rdeča vina (50 % proizvodnje), so pa tudi vina rosé, katerih proizvodnja močno narašča, in bela vina.
Zaščitena geografska označba „Pays d’Hérault“ se izraža z zvrščanjem tradicionalnih sort regije, kot so grenache, carignan, cinsault in mourvèdre.
Z zasaditvijo sort vinske trte z drugih francoskih vinorodnih območij, kot so merlot, cabernet-sauvignon, syrah in chardonnay, se je lahko razširila paleta zlasti sortnih vin, hkrati pa ohranila kakovost, povezana s slovesom vin z označbo „Pays d’Hérault“.
Pod vplivom vročega in suhega sredozemskega podnebja grozdje redno dosega polno zrelost na vseh območjih in pri vseh sortah vinske trte.
Te razmere zorenja, povezane z donosi, ki so prilagojeni ravninam in apnenčastim planotam, na katerih so vinogradi večinoma zasajeni, upravičujejo največji donos iz specifikacije proizvoda, zlasti za rodne sorte vinske trte, kot sta grenache ali carignan.
Vse te okoliščine omogočajo tudi razmeroma zgodnje trgatve.
Za proizvedena vina so tako značilne sadne arome, ki so vedno prisotne, čeprav sta njihovi intenzivnost in narava odvisni od posameznih sort vinske trte in uporabljenih tehnologij.
Pri rdečih vinih z ekstrakcijo dobimo nežne strukture z zrelimi in mehkimi tanini.
Pri belih vinih in vinih rosé se dosežejo odlična ravnotežja sladkorjev in kislin ter ohranjata svežina in sadnost vin.
Ta vina naj bi se večinoma pila mlada.
Proizvodnja vina z ZGO „Pays d’Hérault“ znaša približno 900 000 hektolitrov letno v celotnem departmaju Hérault, zato je vino močno razširjeno po nacionalnem ozemlju.
8.3.
Vzročna povezava med posebnostmi geografskega območja in posebnostmi proizvoda Preplet talnih in podnebnih razmer v prostoru, ki je še posebej primeren za gojenje vinske trte, je bil in ostaja temelj razvoja in gospodarstva regionalnega vinogradniškega sektorja.
Vinska trta in vino sta v departmaju Hérault tako v središču dejavnosti treh četrtin podeželskih vasi departmaja.
Trdna ukoreninjenost znanja in izkušenj, povezana z veščino gojenja vinske trte in pridelave vina, je v središču obširnih in zgodovinsko pomembnih vinogradov omogočila razvoj pomembne mreže centrov za znanstvene in tehnične raziskave, posvečenih vinskemu sektorju, zlasti v tehnoloških parkih mednarodnega slovesa, kot sta Béziers in Montpellier (devet mešanih univerzitetnih raziskovalnih enot (Unités Mixtes de Recherche universitaires), visokošolski inštitut za vinsko trto in vino (Institut des Hautes Etudes de la Vigne et du Vin)).
Rezultati raziskav in vrsta inovativnih podjetij pa so znali zagotoviti spodbudo za vina z ZGO „Pays d’Hérault“.
Znanje in izkušnje vinogradnikov, zasaditev sort vinske trte z drugih vinorodnih območij, ki sobivajo s tradicionalnimi sortami, razvoj gospodarskih in trgovinskih subjektov ter raziskovalne strukture in strukture za razširjanje med ljudi že več kot štirideset let omogočajo, da se kakovost vina prilagaja razvoju trgov.
Vina imajo torej senzorične in aromatične profile, ki so med potrošniki, zlasti turisti, zlahka prepoznavni in iskani.
Vse to skupaj že stoletja prispeva k ohranjanju vinogradniškega slovesa departmaja Hérault in vin, ki se tržijo pod tem imenom.
Ta sloves se izraža tudi s poslovnimi dogodki mednarodnih razsežnosti, organiziranimi regionalno (SITEVI, VINISUD), različnimi sejmi in prireditvami, organiziranimi v mestnih aglomeracijah, ki spremljajo različne razvojne dobe vinske trte in vina v teku leta.
S temi dogodki se ustvarjajo lepe priložnosti za gostoljubnost in socialno povezovanje ter obenem spodbujajo turistične dejavnosti v tej sredozemski regiji.
Vinogradniki so pri prestrukturiranju vinogradov z ukrepi prostorskega načrtovanja znali promovirati arhitekturo vinogradniške pokrajine regije in spodbuditi razvoj vinskega turizma, kar prispeva k širjenju slovesa zaščitene geografske označbe „Pays d’Hérault“.
9.
Bistveni dodatni pogoji (pakiranje, označevanje, ostale zahteve) Dodatne navedbe pri označevanju Pravni okvir: nacionalna zakonodaja Vrsta dodatnega pogoja: dodatne določbe o označevanju Opis pogoja: Zaščitena geografska označba „Pays d’Hérault“ se lahko dopolni z imenom ene ali več sort vinske trte.